Obecné zastupiteľstvo v Sobotišti, na základe § 6 zák. SNR č. 369/1990 Zb. o obecnom zriadení v znení neskorších predpisov a zák. č. 582/2004 Z. z. o miestnych daniach a  miestnom poplatku za komunálne odpady a  drobné stavebné odpady v  znení neskorších predpisov vydáva

### **V Š E O B E C N E Z Á V Ä Z N É N A R I A D E N I E**

**č. ........../2024**

**o miestnych daniach**

**a o  miestnom poplatku za komunálne odpady a drobné stavebné odpady**

**na území obce Sobotište**

PRVÁ ČASŤ

#### **ÚVODNÉ USTANOVENIA**

**§ 1**

(1) Toto všeobecne záväzné nariadenie (ďalej len „VZN“) upravuje podrobne podmienky ukladania miestnych daní a miestneho poplatku za komunálne odpady a  drobné stavebné odpady (ďalej len „miestne dane a miestny poplatok“) na území obce Sobotište.

(2) Obec Sobotište na svojom území ukladá tieto miestne dane:

a/ daň z nehnuteľností – túto daň upravuje samostatné VZN

b/ daň za psa,

c/ daň za užívanie verejného priestranstva,

d/ daň za ubytovanie,

e/ daň za predajné automaty,

f/ daň za nevýherné hracie prístroje.

(3) Obec Sobotište na svojom území ukladá miestny poplatok za komunálne odpady a  drobné stavebné odpady.

(4) Zdaňovacím obdobím miestnych daní a miestneho poplatku je kalendárny rok.

**DRUHÁ ČASŤ**

**MIESTNE DANE**

**Daň za psa**

**§ 2**

# (1) Predmetom dane za psa je pes starší ako 6 mesiacov chovaný fyzickou osobou alebo právnickou osobou.

# Predmetom dane za psa nie je pes chovaný na vedecké účely a výskumné účely, pes umiestnený v útulku zvierat, pes so špeciálnym výcvikom, ktorého vlastní alebo používa občan s ťažkým zdravotným postihnutím.

(2) Daňovníkom je fyzická osoba alebo právnická osoba, ktorá je vlastníkom psa alebo držiteľom psa, ak sa nedá preukázať, kto psa vlastní.

(3) Základom dane je počet psov.

(4) Sadzba dane je **6,– €** za jedného psa a kalendárny rok. Takto určená sadzba dane platí za každého ďalšieho psa u toho istého daňovníka.

(5) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane podľa odst. (1) a zaniká posledným dňom mesiaca, v ktorom pes prestal byť predmetom dane.

(6) Daň za psa vyrubuje správca dane každoročne podľa stavu k 1. januáru príslušného zdaňovacieho obdobia na celé zdaňovacie obdobie.

(7) Vyrubená daň je splatná v lehotách určených správcom dane v rozhodnutí, ktorým sa vyrubuje daň.

**Daň za užívanie verejného priestranstva**

**§ 3**

(1) Verejným priestranstvom na účely tohto VZN sú verejnosti prístupné pozemky vo vlastníctve obce Sobotište, ktorými sa rozumejú nasledovné miesta:

a/ hlavné (štátne) a všetky vedľajšie (miestne) cestné komunikácie v celej svojej

dĺžke a v šírke od krajnice po krajnicu,

b/ vybudovaný chodník, príp. aj upravená plocha pre chodenie obyvateľov na celom

území obce,

c/ námestie,

d/ park,

e/ všetky verejnosti prístupné pozemky v meste okrem tých, ktoré sú vo vlastníctve

fyzických a právnických osôb, alebo ku ktorým majú tieto osoby právo hospodárenia.

(2) Predmetom dane za užívanie verejného priestranstva je osobitné užívanie verejného priestranstva a dočasné parkovanie motorového vozidla na vyhradenom priestore verejného priestranstva.

(3) Osobitným užívaním verejného priestranstva sa podľa tohto VZN rozumie

a/ umiestnenie zariadenia slúžiaceho na poskytovanie služieb,

b/ umiestnenie predajného zariadenia

c/ umiestnenie stavebného zariadenia a skládky

d/ umiestnenie zariadenia cirkusu, zariadenia lunaparku a iných atrakcií,

e/ trvalé parkovanie vozidla mimo parkoviska a pod.

(4) Daňovníkom je fyzická osoba alebo právnická osoba, ktorá verejné priestranstvo užíva.

(5) Základom dane za užívanie verejného priestranstva je výmera užívaného verejného priestranstva v m2 alebo parkovacie miesto.

(6) Sadzba dane za užívanie verejného priestranstva:

- na umiestnenie predajného zariadenia a zariadenia na poskytovanie služieb je **0,50 €**

za každý aj začatý m2 a za každý aj začatý deň

- na umiestnenie stavebného zariadenia a skládky je **0,05 €** za každý aj začatý m2

a za každý aj začatý deň

- na umiestnenie zariadenia cirkusu, lunaparku a iných atrakcií je **0,05 €** za každý

aj začatý m2 a za každý aj začatý deň

- za trvalé parkovanie vozidla je  **0,20 €** za každý aj začatý m2 a za každý aj začatý

deň.

(7) Daňová povinnosť vzniká dňom začatia osobitného užívania verejného priestranstva a zaniká dňom skončenia osobitného užívania verejného priestranstva.

Daňovník je povinný osobne alebo písomne podať oznámenie o začatí užívania verejného priestranstva Obecnému úradu v Sobotišti - najneskôr v deň, v ktorom sa má realizovať užívanie verejného priestranstva.

Daňovník je tiež povinný ohlásiť do 3 dní každú skutočnosť, ktorá má alebo môže mať vplyv na výšku stanovenej, resp. zaplatenej dane. Daňovník je povinný oznámiť Obecnému úradu v Sobotišti skutočnosť, že osobitné užívanie verejného priestranstva skončilo a verejné priestranstvo bolo uvedené do pôvodného stavu.

(8) Miestna daň je splatná jednorazovo v hotovosti do pokladne obecného úradu, alebo na účet Obce Sobotište vo VÚB, a. s., Senica, číslo SK2502000000000001222182, pred začatím osobitného užívania verejného priestranstva, najneskôr v deň začatia jeho užívania.

**Daň za ubytovanie**

**§ 4**

(1) Predmetom dane za ubytovanie je odplatné prechodné ubytovanie fyzickej

osoby v ubytovacom zariadení.

(2) Daňovníkom je fyzická osoba, ktorá sa v zariadení odplatne prechodne ubytuje.

(3) Základom dane je počet prenocovaní.

(4) Sadzba dane je **0,50 €** na osobu a prenocovanie.

(5 Platiteľom dane je prevádzkovateľ zariadenia, ktorý odplatné prechodné

ubytovanie poskytuje.

O vybratej dani vedie prevádzkovateľ evidenciu v "knihe ubytovaných". Daň za ubytovanie prevádzkovateľ vyberá v hotovosti pri nástupe daňovníka do zariadenia.

Platiteľ je povinný vydať osobe, ktorá sa ubytuje v ubytovacom zariadení doklad pre daňovníka, v ktorom vyznačí názov ubytovacieho zariadeniam, počet ubytovaných, počet prenocovaní, dátum od kedy a do kedy bolo prechodné ubytovanie poskytnuté a výšku dane.

Prevádzkovateľ zariadenia je povinný podávať štvrťročne priznanie k dani za ubytovanie do 15 dní po skočení príslušného štvrťroka.

(6) Daň za ubytovanie je splatná do 15 dní po skončení príslušného kalendárneho štvrťroka, za ktorý sa daň priznáva, na číslo účtu SK2502000000000001222182, s príslušnými symbolmi.

**Daň za predajné automaty**

**§ 5**

(1) Predmetom dane za predajné automaty sú prístroje a automaty, ktoré vydávajú tovar za odplatu (ďalej len „predajné automaty“).

(2) Daňovníkom je fyzická osoba alebo právnická osoba, ktorá predajné automaty prevádzkuje.

(3) Základom dane je počet predajných automatov.

(4) Sadzba dane je **40,- €** za jeden predajný automat a kalendárny rok.

(5) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa predajný automat začal prevádzkovať, a zaniká posledným dňom mesiaca, v ktorom sa ukončilo jeho prevádzkovanie.

(6) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia.

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce mesiace zdaňovacieho obdobia, za ktoré bola daň zaplatená.

Oznamovaciu povinnosť si daňovník musí splniť písomným oznámením, ktoré doručí osobne alebo doporučeným listom na Obecný úrad v Sobotišti. Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu predajného automatu, miesto prevádzkovania a dátum vzniku daňovej povinnosti. Písomné oznámenie pri zániku daňovej povinnosti obsahuje – identifikačné údaje daňovníka, identifikáciu predajného automatu, miesto doterajšieho prevádzkovania a dátum zániku

daňovej povinnosti.

(7) Správca dane vyrubí daň rozhodnutím. Daň je splatná do 15 dní odo dňa nadobudnutia právoplatnosti rozhodnutia.

(8) Daň prevádzkovateľ uhradí na účet Obce Sobotište vo VÚB, a. s., Senica,

číslo SK2502000000000001222182, prevodom alebo poštovou poukážkou.

(9) Na účely výberu dane prevádzkovateľ je povinný viesť preukaznú evidenciu ohľadne každého predajného automatu osobitne (výrobné číslo, dátum uvedenia do prevádzky u terajšieho prevádzkovateľa...)

.

**Daň za nevýherné hracie prístroje**

**§ 6**

(1) Predmetom dane za nevýherné hracie prístroje sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti (ďalej len „nevýherné hracie prístroje“).

(2) Nevýherné hracie prístroje sú:

a) elektronické prístroje na počítačové hry,

b) mechanické prístroje, elektronické prístroje, automaty a iné zariadenia na zábavné hry.

(3) Daňovníkom je fyzická osoba alebo právnická osoba, ktorá nevýherné hracie

prístroje prevádzkuje.

(4) Základom dane je počet nevýherných hracích prístrojov.

(5) Sadzba dane je **60,- €** za jeden nevýherný hrací prístroj a kalendárny rok.

(6) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa nevýherný hrací prístroj začal prevádzkovať, a zaniká posledným dňom mesiaca, v ktorom sa ukončilo jeho prevádzkovanie.

(7) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce dni zdaňovacieho obdobia, v ktorom vznikla daňová povinnosť. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára zdaňovacieho obdobia.

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená.

Oznamovaciu povinnosť si daňovník musí splniť písomným oznámením, ktoré doručí osobne alebo doporučeným listom na Obecný úrad v Sobotišti. Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu nevýherného hracieho prístroja, miesto prevádzkovania a dátum vzniku daňovej povinnosti. Písomné oznámenie pri zániku daňovej povinnosti obsahuje – identifikačné údaje daňovníka, identifikáciu nevýherného hracieho prístroja, miesto doterajšieho prevádzkovania a dátum zániku daňovej povinnosti.

(8) Správca dane vyrubí daň rozhodnutím. Daň je splatná do 15 dní odo dňa nadobudnutia právoplatnosti rozhodnutia.

(9) Daň prevádzkovateľ uhradí na účet Obce Sobotište vo VÚB, a. s., Senica,

číslo SK2502000000000001222182, prevodom alebo poštovou poukážkou.

(10) Na účely výberu dane prevádzkovateľ je povinný viesť preukaznú evidenciu ohľadne každého nevýherného hracieho prístroja osobitne (výrobné číslo, dátum uvedenia do prevádzky u terajšieho prevádzkovateľa)

**TRETIA ČASŤ**

**MIESTNE POPLATKY**

**Miestny poplatok za komunálne odpady**

**a drobné stavebné odpady**

**§ 7**

(1) Miestny poplatok za komunálne odpady a drobné stavebné odpady (ďalej len „poplatok“) sa platí za komunálne odpady okrem elektroodpadov z domácností a drobné stavebné odpady, ktoré vznikajú na území obce.

(2) Ak ďalej nie je ustanovené inak, poplatok platí poplatník, ktorým je

a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len "nehnuteľnosť"),

b) právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

(3) Ak má osoba podľa odseku 2 písm. a) v obci súčasne trvalý pobyt a prechodný pobyt, poplatok platí iba z dôvodu trvalého pobytu. Ak má osoba podľa odseku 2 písm. a) tohto ustanovenia v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu.

(4) Poplatok od poplatníka v ustanovenej výške pre obec vyberá a za vybraný poplatok ručí

a/ vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí; ak nedošlo k určeniu zástupcu alebo správcu, obec určí spomedzi vlastníkov alebo spoluvlastníkov zástupcu, ktorý poplatok pre obec vyberie,

b/ správca, ak je vlastníkom nehnuteľnosti štát, vyšší územný celok alebo obec (ďalej len "platiteľ"). Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku obci ručí platiteľ.

(5) Poplatková povinnosť vzniká dňom, ktorým nastane skutočnosť uvedená   
v odseku 2 tohto ustanovenia. Poplatková povinnosť zaniká dňom, ktorým zanikne skutočnosť zakladajúca vznik poplatkovej povinnosti.

(6) Sadzby poplatku:

a/ sadzba preddavku na poplatok za zber, prepravu a zneškodnenie komunálnych odpadov

a drobných stavebných odpadov je 0,023 € za jeden liter zbernej nádoby.

Pri stanovení preddavku za nehnuteľnosť v osadách U Halabrínov, U Polákov, U Kutálkov,

U Černekov, U Kubíčkov, Filkácka jama, U Kadlečíkov a Lipová sa vypočítaná sadzba

preddavku na 1100 l zberné nádoby rozdelí podľa počtu nehnuteľností, ktoré budú spadať

ku stojisku zberných nádob – na jednotlivé nehnuteľnosti.

Pri stanovení preddavku za 1100 l zberné nádoby pri bytovom dome sa vypočítaná sadzba

preddavku rozdelí na jednotlivé byty podľa počtu osôb v nich žijúcich.

b/ pri nehnuteľnosti v častiach obce nedostupných vozidlom vývoznej firmy, kde nebola

pridelená zberná nádoba, je stanovená sadzba poplatku 60,- € na rok. Po zaplatení tohto

poplatku si poplatník vyzdvihne na Obecnom úrade v Sobotišti 6 ks vriec na komunálny

odpad, pričom v poplatku za vrece je zahrnutý vývoz, zneškodnenie aj množstvo

komunálneho odpadu. Zberané budú iba tie vrecia, ktoré budú pridelené Obcou Sobotište.

c/ Sadzba poplatku za drobný stavebný odpad je 0,098 € za kilogram drobných stavebných

odpadov bez škodlivín.

(7) Obec určuje poplatok za vážený množstvový zber komunálneho odpadu na rok 2025 preddavkovo, ako súčin sadzby poplatku (0,023 €), počtu skutočných vývozov v roku 2025 (26 vývozov) a objemu zbernej nádoby. Začiatkom roka 2025 vyberie preddavok na poplatok, ktorý sa vypočíta ako súčin objemu zbernej nádoby (80 l, 110 l, 120 l, 140 l, 240 l, 1100 l), frekvencie vývozu (26-x) a sadzby preddavku na poplatok určeného obcou za jeden liter zbernej nádoby. Celý rok 2025 sa bude vykonávať váženie komunálneho odpadu a na konci roka, po poslednom vážení, obec vypočíta výšku poplatku za 1 kg komunálneho odpadu. Výpočet je podľa zákona č. 582/2004 § 79a ods. 5 nasledovný: skutočné náklady obce na činnosti nakladania s odpadom sa vydelia odváženým množstvom komunálneho odpadu v kilogramoch v príslušnom zdaňovacom období. Na základe takto stanoveného poplatku (€/kg) obec vypočíta poplatok za každú zbernú nádobu a vydelí počtom poplatníkov, ktorí užívajú zbernú nádobu. Zo zaplateného preddavku za nádobu sa odpočíta poplatok za rok 2025. Ak bol zaplatený preddavok vyšší ako poplatok, tak rozdiel (preplatok)sa použije na úhradu preddavku na rok 2026.

V prípade, že množstvo vyprodukovaného odpadu za rok 2025 bude 0 kg, berie sa za množstvo odpadu súčin objemu nádoby a frekvencie vývozov (26).

(8) Poplatník je povinný do 30 dní odo dňa, keď nastala skutočnosť, ktorá má vplyv na vznik alebo zánik poplatkovej povinnosti, ako aj v prípade ak došlo k zmene už ohlásených údajov, ohlásiť obci

a/ svoje meno, priezvisko, dátum narodenia, adresu trvalého pobytu, adresu prechodného pobytu (ďalej len "identifikačné údaje"); ak je poplatníkom osoba podľa odseku 2 písm. b) alebo písm. c) tohto ustanovenia názov alebo obchodné meno, sídlo alebo miesto podnikania, identifikačné číslo (IČO),

b/ identifikačné údaje iných osôb, ak za ne plní povinnosti poplatníka podľa § 77 ods. 7 zákona o miestnych daniach,

c/ údaje rozhodujúce na určenie poplatku podľa § 79 zákona, spolu s ohlásením predloží aj doklady potvrdzujúce uvádzané údaje; ak súčasne požaduje zníženie alebo odpustenie poplatku podľa § 83 zákona aj doklady, ktoré odôvodňujú zníženie alebo odpustenie poplatku.

(9) Poplatník je oprávnený podať obci ohlásenie aj v prípade, ak zistí, že jeho povinnosť platiť poplatok má byť nižšia, ako mu bola vyrubená.

(10) Poplatok vyrubí obec platobným výmerom.

(11) **Splatnosť preddavku na poplatok a poplatku je možné rozdeliť do dvoch splátok**

**1. splátka – 15 dní odo dňa nadobudnutia právoplatnosti platobného výmeru.**

**2. splátka – do 30. júna bežného roka**

Poplatok poplatník uhradí na účet Obce Sobotište vo VÚB, a. s., Senica, číslo SK2502000000000001222182, QR kódom, prevodom alebo poštovou poukážkou, s príslušnými symbolmi.

(12) Obec poplatok zníži alebo odpustí na základe písomnej žiadosti za obdobie,

za ktoré poplatník obci preukáže, že sa v určenom období zdržiava v zahraničí

– doklad o štúdiu v zahraničí, doklad o tom, že bude pracovať a bývať v zahraničí, aktuálne potvrdenie, že pracovný pomer v zahraničí trvá, alebo iný doklad, ktorý preukáže uvedenú skutočnosť.

Poplatník uplatňujúci túto zľavu je povinný predložiť správcovi poplatku do konca zúčtovacieho roka doklad potvrdzujúci túto právnu skutočnosť. Tento preukázateľný doklad nie je možné nahradiť čestným prehlásením.

Prípady, ktoré nepokrýva toto VZN, alebo sporné prípady zatriedenia, budú riešené osobitným rozhodnutím obce v súlade s týmto VZN.

(13) Poplatok sa určuje na obdobie jedného kalendárneho roka. Poplatok sa zaokrúhľuje na eurocent.

**ŠTVRTÁ ČASŤ**

**SPOLOČNÉ A ZÁVEREČNÉ USTANOVENIA**

**Spoločné ustanovenia**

**§ 8**

(1) Správu miestnych daní a miestneho poplatku vykonáva Obec Sobotište prostredníctvom starostu obce a poverených zamestnancov Obce Sobotište.

**Záverečné ustanovenia**

**§ 9**

(1) Pokiaľ v tomto všeobecne záväznom nariadení nie je podrobnejšia úprava, odkazuje sa na zákon NR SR č. 582/2004 o miestnych daniach a miestnom poplatku

za komunálne odpady a drobné stavebné odpady v znení neskorších predpisov.

(2) Na tomto všeobecne záväznom nariadení obce Sobotište sa uznieslo Obecné zastupiteľstvo v Sobotišti dňa 12. 12. 2024 uznesením číslo ..../2024 nasledovne:

za hlasovalo ............................ poslancov,

proti hlasovalo ........................ poslancov,

zdržal sa hlasovania ................ poslancov.

(3) Dňom účinnosti tohto všeobecne záväzného nariadenia sa zrušuje Všeobecne záväzné nariadenie obce Sobotište č. 5/2023 o  miestnych poplatkoch.

(4) Toto všeobecne záväzné nariadenie nadobúda účinnosť dňom 1. januára 2025.

Vyvesené: .....................

Zvesené: .....................

PhDr. Vladimír Jan Kružík

starosta obce Sobotište